b'\n_START_ARTICLE_\nVi har s\xc3\xa5 korte armar\n_START_PARAGRAPH_\nVi har s\xc3\xa5 korte armar \xe2\x80\x93 med undertittel Tilstandsrapportar \xe2\x80\x93 er en roman av Olaug Nilssen fra 2002.\n_START_SECTION_\nInnhold\n_START_PARAGRAPH_\nLiv og \xc3\x98lgjer er to ungdommer p\xc3\xa5 omtrent samme alder fra bygda Skoddeheimen i Sogn og Fjordane. Begge studerer i Bergen. I tilbakeblikk f\xc3\xa5r vi glimt av oppveksten i ei bygd der skodda ligger tjukk i dagevis og sola bare unntaksvis er framme og f\xc3\xa5r folk til \xc3\xa5 g\xc3\xa5 ut, m\xc3\xb8tes og le sammen._NEWLINE_En f\xc3\xa5r inntrykk av at b\xc3\xa5de Liv og \xc3\x98lgjer har v\xc3\xa6rt utsatt for en viss grad av mobbing \xe2\x80\x93 eller at de iallfall ikke har v\xc3\xa6rt med i gjengen. Det har derimot de to fandenivoldske jentene \xe2\x80\x93 \xc2\xabvi\xc2\xbb \xe2\x80\x93 som \xc3\xa5pner og avslutter romanen, og som rett som det er kikker inn gjennom vinduene eller lytter ved d\xc3\xb8rene til hyblene deres. Disse kan like gjerne representere f\xc3\xb8lelsen hovepersonene har av \xc3\xa5 bli fulgt med v\xc3\xa5kent blikk av omgivelsene, dvs. hjembygda. For b\xc3\xa5de Liv og \xc3\x98lgjer pr\xc3\xb8ver \xc3\xa5 bryte opp fra de verdiene de er oppvokst med og finne sitt eget liv._NEWLINE_\xc3\x98lgjer er den som best ser ut til \xc3\xa5 lykkes med det, mens Liv lammes av tanken p\xc3\xa5 hvordan hun tar seg ut i andres \xc3\xb8yne \xe2\x80\x93 enten det er studiekamerater eller \xc3\x98lgjer, som hun gjerne vil elske og bli elska av. Mye av romanen skildrer Livs fantasier i form av indre monolog eller dagboksblad. Naturligheten og erotikken befinner seg p\xc3\xa5 fantasiplanet. Hun viser dessuten tendenser til manisk renslighet, og plages av de andres noe lemfeldige renhold i hybelhuset.\n_START_SECTION_\nForm\n_START_PARAGRAPH_\nNilssen skriver en typisk postmodernistisk prosa, med sitater, allusjoner og tekstbiter fra andre verk \xe2\x80\x93 s\xc3\xa6rlig salmer. Det veksler mellom n\xc3\xa5tid og fortid, og det er umerkelige overganger mellom ytre og indre plan, mellom fantasi og virkelighet. Dialogene kan begynne som reelle dialoger, for s\xc3\xa5 \xc3\xa5 bevege seg over til \xc3\xa5 bli Livs indre samtaler med andre. Lange partier kan minne om bevissthetsstr\xc3\xb8m der teksten styres av assosiasjoner og tankesprang._NEWLINE_Tittelen antyder et pessimistisk syn p\xc3\xa5 mulighetene for mennesker til \xc3\xa5 n\xc3\xa5 hverandre i meningsfull kommunikasjon.\n_START_SECTION_\nBibliografi\n_START_PARAGRAPH_\nOlaug Nilssen: Vi har s\xc3\xa5 korte armar - tilstandsrapporter. Samlaget. Oslo 2002. ISBN 8252158242.'